Die Peter-jasie Patriot - Nommer 94
Ek wil 'n afdeling op my webwerf begin oor saffies wat nou oorsee woon en hulle eie besigheid het waar hulle Suid-Afrikaanse kos en goedere verkoop. Ek soek fotos en 'n kort artikel. As jy in die kategorie val, stuur my epos en kom ons praat!
Nog 'n Suidwes nooi skryf vir ons! Estelle de Bruyn is ook verbonde aan die Republikein, die enigste Afrikaanse dagblad in Namibië. Ek het al voorheen van Estelle se artikels geplaas, so geniet die een ook! Laat gerus vir Estelle weet wat julle daarvan dink, sy hoor graag van julle!
Ek sien Estelle voel net soos ek oor mense wat nie suiwer Afrikaans praat nie, veral op TV en oor die radio. Veral aanbieders van popmusiek-programme dink dit is "cool" om soveel Engelse woorde as moontlik by te voeg. Vriende van my weier selfs al om na RSG te luister. Komaan, ouens, hou ons taal suiwer!
Vol punte aan Chris Chameleon wat in 'n onderhoud op KYKnet net suiwer Afrikaans gepraat het.
KAN die mense in Suid-Afrika nie meer Afrikaans praat nie of wat is die moeilikheid?
Sondagmiddag met KykNet se Afrikaanse Idols-aanbieding, het my mond behoorlik oopgehang en my ore wou nie glo wat hulle hoor nie.
Dit kon net so wel 'n Engelse program gewees het en moenie my probeer oortuig dat dit "cool" is om so 'n geradbraakte mengelmoestaal te praat nie, want dit is nie.
Toe Tracy-Lee aan die beurt kom, het ek my notaboek gegryp en begin aantekeninge maak. Sy is onder meer deur die beoordelaars beskryf as "well deserved", "fine", "great", "beautiful", sy is vertel "practice makes perfect", dat sy uit haar "comfort zone" moet beweeg as sy "perform" en dat die "judges" "no doubts" oor haar vermoëns het nie en dit inderdaad "enjoy" het terwyl hulle haar bedank het vir "a great time".
Kevin moes van die beoordelaars hoor: "Ek was 'like' 'nervous', 'I mean' oor jy dit 'totally' gemis het." Dit was vir hulle "hectic" dat die "underdog" so gesing het, maar dat hulle bekommerd was oor die "flat notes" in die "song" se "melody" en daarom was hy maar net "borderline" en nie "up to" die liedjie nie. Hy is gewaarsku om nie sy "career" te "fake". Mynie het die liedjie as 'n wroeg-"song" beskryf, het probleme met sy "pitching" gehad, maar hom nietemin " good luck" toegewens met die ander "contestants." Tog was die liedjie vir haar "viby" en "jivy".
Later in die program is van die "raw passion" gepraat wat "ultimately" "all right" oorgekom het. Vir 'n ander beoordelaar was die deelnemer se stem 'n "weapon of mass destruction" met die "limited range" wat sou meebring dat sy kortstondige loopbaan in die kalklig "dead in a second" sou wees en dat hy nie 'n kans staan om die "hand held" mikrofoon, wat een van die pryse is, in te oes nie.
Daar en dan het ek my notaboek vererg toegeklap en van TV-kanaal verander.
Dit is regtig nie snaaks nie en erg-erg irriterend. My ma het my geleer en ek het my kinders geleer dat jy een taal op 'n slag praat, na die beste van jou vermoë. Ek is lief vir Engels en vir Afrikaans, maar elk op sy eie tyd en nie deurmekaar geklits soos 'n mengeldrankie nie.
Ek dink nie ek is outyds en konserwatief of 'n vreeslike oor die kop geslaande taalkampvegter en puris nie. Ek hou van nuwe skeppende woorde waarmee Afrikaansprekendes vorendag kom soos "kletterpet" en "branderponie".
In Pharos se woordeboek Pharos New Words and previously overlooked ones/Nuwe Woorde en oues wat in die slag gebly het is daar heerlike eietydse skeppings wat my hoendervleis teen die rug af gee van lekkerte. Neem byvoorbeeld 'n "hacker" wat in Afrikaans 'n rekenaarinbreker of rekenaarterroris word; 'n "couch potato" wat as 'n kassiekneg, 'n stoelpatat of 'n sofapokkel vertaal; "dreadlocks" wat rastalokke heet; "duffelbag" wat 'n buissak genoem word en 'n "pop-up menu" wat as opwipkieslys vertaal. "Kick boxing" is skopboks; 'n "pie chart" is 'n sektordiagram en 'n "pinball" is 'n spykerbal.
Is dit dan nie te mooi vir woorde nie!
Die beoordelaars van Afrikaanse Idols het seker die reg om die deelnemers te komplimenteer of te beledig, maar van my af kry hulle voor die voet 'n ronde nulletjie vir hul taalgebruik. Ag nee sies man, ek luister eerder na die valsste sanger as na jul sogenaamde Afrikaans.
Stuur nou asseblief vir Estelle 'n epos en laaat weet haar of julle met haar saamstem of nie?
Dankie hiervoor, Hennie
Verlange kan knaag, maar hongerpyne kry jy nie hier
Ek en Kamermaatjie trap nou al die wêreldpaadjies sowat 16 jaar stof. Ons draaie lê wyd. Suid-Amerika, die Filipyne, Indonesië, Taiwan en nou ook Korea.
Verlang? Mens kan nie anders nie. Laat ek by daardie een aand laat in 2001 begin. In Taiwan.
Ek het nog so met 'n ingevoerde WP-wyntjie gesit ek kuier en oor die internet geluister na radiosondergrense, toe kom Laurika Rauch oor die lug met Groete aan Mannetjies Roux.
Net daar en dan, so tussen die tjank deur, besluit ek om 'n webwerf te stig om die brug te help bou en behou tussen Anderkantlanders en Duskantlanders, soos ek die nuwe kubernasie gedoop het.
En die res is geskiedenis. Die klomp Kammalanders skryf nou gereeld vir mekaar en ons deel ons ondervindinge met mekaar.
So laat ek vertel van Korea, ons heel nuutste tuiste. Die land van die senuweeagtige honde.
Van honde gepraat, laat ek sommer vertel hoe anders dié klomp hier se eetgewoontes is. Hier word daar baie gereeld 'n verskoning uitgedink of een uitgevind om te gaan uiteet.
Nou het die Koreane nog ietwat van 'n drankprobleem ook.
Hulle raak só gekletter dat daar selfs 'n hele bedryf ontstaan het om dronk Koreane huis toe te neem.
As jy voel die wêreld draai te veel, dan bel jy net en bestuurders daag op. Een neem jou huis toe in jou eie motor en die ander volg julle om die bestuurder te kom optel by jou huis. Duur, maar baie goedkoper as 'n nag in die tronk!
Omdat eer en voorkoms so belangrik is hier, het hulle gesorg dat niemand mekaar onder die tafel kan indrink nie. Hoe? Hulle het al die tafels se pote afgesny! Hulle sit almal plat op die vloer, langs tafels skaars 'n voet hoog! Ai, my seer knieë!
Die eetgerei bestaan uit twee vlekvrye staal-tjopstieks en 'n eetlepel met so 'n lang steel. 'n Mens wissel so tussen die twee en sit die een neer terwyl jy die ander gebruik.
Eet ook net met die regterhand, en mens neem jou drankie met daardie selfde hand, terwyl die linker-een die hart vashou om vriendskap te simboliseer.
Vis en skulpvis is baie algemeen. Beesvleis is gesog, maar baie duur. Hulle is gek oor varkvleis wat in sulke spekrepe gesny is en wat jy dan self oor die kole braai. Ja, elke tafel sonder pote het 'n gat in die middel waarin daar kole in 'n pot geplaas word en dan braai jy jou eie vleisie en jou stukkies knoffel.
By elke ete is daar gepiekelde kool of raap – die sogenaamde Kim Chi waarsonder geen Koreaan oor die weg kan kom nie. Sterk geknoffel en skerp byt aan hom – te heerlik!
Uniek is ook die gewoonte om eers 'n slaaiblaar (en daar is 'n groot verskeidenheid) te neem in die palm van jou hand en dan in die middel 'n stukkie vleis te plaas. Ek hou nogal van die sesameblaar wat soos 'n moerbeiblaar lyk.
Met die tjopstieks sit jy 'n verskeidenheid bykosse wat in bakkies die tafel vol staan ook by, en vou dan die blaar in so 'n klein wasgoedbondeltjie toe. Dié word dan in die mond gestop en afgewas met 'n sopie soju, Korea se weergawe van witblits.
Dit eet vreeslik vinnig. Sodra jy jouself tot so op een elmboog geëet het, dan kom daar nog 'n rondte kos. Nou moet jy kies tussen 'n bakkie rys met sop waarin daar gewoonlik tofu is, en glasnoedels in 'n reuse-sopkom.
Gulsig word daar dan weer weggelê en geslurp.
Met my verwelkomingsete was daar ook rou beeslewer en pensvelrepe op die tafel. Met die hulp van 'n hele paar slukkies soju het ek eers die lewer aangedurf en daarna selfs die rou afval.
Die lewer kon nog gaan (ons eet mos biltong) maar met die pensvelletjies het dit baie ekstra soju geneem om die smaak van die kraal uit te was.
Gee my eerder 'n lekker boere-kerrie-afval, enige dag!
GROOT MARICO. Noordwes Provinsie
Dit was nog altyd my begeerte om ook in die Groot Marico kontrei uit te kom. Dié besondere deel van ons land het my bly ontwyk en ek kon eers in November 2005 daar 'n draai maak.
Egbert en Santa van Bart is jare lank reeds sinoniem met toerisme in daardie streek. 'n Mens kan amper sê dat dit eintlik hulle was wat Herman Charles Bosman en sy storieboekkarakter van Oom Schalk Lourens só beroemd gemaak het. Dit was dan ook hulle wat gesorg het dat die Bosman skooltjie op Groot Marico herbou is en dis ook hulle wat die dryfkrag agter die jaarlikse Bosmanfees daar op Groot Marico is.
Die Marico streek lê teen die N4 hoofroete en strek so naastenby vanaf Zeerust aan die westekant tot by Zwartruggens aan die oostekant.
Egbert en Santa het my vir twee dae daar onthaal en die wêreld gewys. Vir my was die baie bosse en die golwende landskap met sy diep klowe die wonderlikste. En natuurlik die kuiers by al die wonderlike mense.
Florrie-Ann Esterhuizen het my van die Waterbobbejaan vertel. Piet Rympies en ek het ure lank in sy rympiesrondawel sit en stories uitruil. En Oom Piet van Niekerk het my gewys hoe om nog op die tradisionele manier swepe te vleg.
Ek het wel mampoer te proe gekry, maar kon geen van hierdie tradisioneel gestookte voggies te koop kry nie.
Skakel Santa by 083-272-2958 of info@marico.co.za vir meer inligting.
e-pos : info@explore-sa.com
Laat jou wildste drome waar word, kry 'n kaartjie in die UK Lottery, klik net hier Die boerpot is Woensdag £11 miljoen, om en by R140,000,000, sjoe, dis darem maar baie nulle!!
In ons vorige nuusbrief het ek het reeds drie moontlikhede bespreek oor die bekamping van misdaad. Vandag volg ek op met nog twee.
Ons behoort 'n minister van werkskepping aan te stel. Hierdie persoon moet oor die kennis en kundigheid beskik om die saak behoorlik te bestuur. Solank werkloosheid in Suid-Afrika voortduur, sal misdaad voortduur. Elke mens in hierdie land behoort 'n werk te hê met 'n leefbare inkomste wat sal sorg dat hy en sy gesin 'n dak oor die kop het, 'n bed om in te slaap, brood op die tafel, dan en wan sjoklits te koop, en geld vir geleenthede vir sy kinders.
Mense wat hierdie dinge het, het nie rede om te steel en te moor nie. Wanneer mense eiendom het, en 'n goeie leefbare inkomste verdien, behoort misdaad af te neem. Dit werk ongelukkig nie altyd so nie. Daar sal altyd mense met misdadige neigings wees. Dit kan hoe goed gaan in 'n land, maar kriminele sal jy kry. Moordenaars, rowers, skelms was daar altyd. Dit was nog altyd so en dit sal waarskynlik altyd so wees. Maar deur werkskepping voorsien jy ten minste aan 'n groot gros mense die geleentheid tot 'n ordentlike lewe en haal jy hulle uit die misdaad kategorie. Gee vir mense iets om voor te lewe - die wat niks het om te verloor nie, is soveel meer vatbaar om in misdaad te verval.
Ek dink nou sommer terwyl ek hier skryf aan die tyd toe werk en geld skaars in Suid-Afrika was. Werk is geskep deur 'n kanaal langs die Oranjé-rivier te gegrawe en te bou. Dit het behalwe die werkskepping nog die praktiese voordeel gehad vir die boere langs die rivier, plus ekonomiese voordeel vir die hele streek. Vandag – na dekades - is die kanaal nog daar tot bate van die hele gemeenskap. [ek het al menig keer op warm Desemberdae in die kanaal afgestroom]. Ek is seker van ons lesers sal nog voorbeelde van sulke verbeeldingryke werkskeppings-projekte kan noem.
Werkskepping is egter nie maar sommer 'n vinnige plannetjie of twee nie, maar sal die insette van hoogs kundige en kreatiewe denke vereis. Dis nie net eenvoudig soos 'n werkskeppingsprojek wat aangepak word nie, maar behels baie meer as dit. Dit begin by beroepsvoorligting, identifisering van geleenthede, die benutting van menslike potensiaal, demografiese faktore, tegnologiese ontwikkelinge, tendense in nasionale en internasionale handel, ekonomiese markte en so meer. Ons land benodig 'n minister van werkskepping - 'n KUNDIGE persoon van formaat.
Die hele proses om misdaad in ons land onder beheer te kry is 'n komplekse situasie wat onder andere insluit sosiale, politieke, godsdienstige, sielkundige, morele, finansiële, rasse, kulturele, demografiese, geografiese, wetlike faktore. Dis waarom die volgende stap so nodig is.
Ons moet verenig in gebed. Die gebed van gelowiges is van groot krag. Ons moet bid vir oplossings vir die misdaad-geteisterde Suid-Afrika, bid vir slagoffers, bid vir die kriminele, bid vir groot genade, bid vir beskerming. Die tyd het aangebreek dat ons weer toevlug neem na die ankers en basis van menswees, naamlik geloof. Dis waar ons beskutting en troos vind wanneer hewige aanslae teen ons kom. Saamstaan van gelowiges eendragtig in gebed sal ons deurdra na 'n nuwe môre.
Miskien eendag, sal gewone wetsgehoorsame mense weer veilig voel in ons dorpe, stede en op die plase. Sal ons weer snags rustig kan slaap met oop vensters sonder tronktralie-diefwering. Sal ons kinders weer na hul maatjies kan stap om te gaan speel sonder dat ons hoef te vrees oor hul veiligheid. Sal ons weerlose bejaardes weer veilig en rustig hul laaste dae deurbring. Miskien eendag sal ek en jy nie meer gedurigdeur oor ons skouer hoef te loer nie – maar kan leef in die volle vryheid van ons menswees.
Kry die Augustus-uitgawe van die tydskrif Sarie – die uwe het 'n mening in die artikel "Steek die Vuur in jou aan!". Die artikel handel oor entoesiasme en is geskryf deur Jeanne Els.
Het jy al mismoedig gevoel oor die lewe.
Ontowebmedia stel 'n platform beskikbaar waar enige persoon sy/haar literatuur in elektroniese formaat kan publiseer sodat lesers dit wêreldwyd teen 'n baie bekostigbare prys kan koop. Dit impliseer 'n baie noue samewerking tussen Ontowebmedia, die skrywers en die lesers. Die visie vir die toekoms is gebou op 'n koöperatiewe benadering waar sowel die skrywers as die lesers 'n baie groot inspraak kan hê.
Jou boeke in elektroniese formaat kry.
Jou werk publiseer.
Artikels lees en ook publiseer as jy wil.
Saam lag oor die ligter sy van die lewe.
Vir ons skryf en lees wat ander sê.
Tydens die nasien van matriekvraestelle tydens Desember 2000, het die volgende antwoorde opgeduik in die Rekenaarstudie-vraestel:
* 'n Laserdrukker werk met bliksemstrale.
* Possamevlegging is wanneer 'n veearts 'n nuwe projek beplan en hy die diere daarvan moet laat weet.
* 'n Nadeel van die Internet is dat mense sonder jou toestemming jou jou klere kan uittrek.
* 'n Monochroom-skerm vertoon swart en wit, of ook aambei.
* As 'n rekenaar 32 meg RAM het, dan sal die wereldbevolking baie vermeerder.
* 'n Raaksensitiewe skerm is baie sensueel.
* Die Y2K-probleem behels dat al die rekenaars sou mal word.
* Die Y2K-probleem het veroorsaak dat die Withuis ontplof het. Al die mense daar kan nou nie meer met hul geld uitkom nie.
* Die Y2K-probleem het beteken dat 'n atoombom in die see naby Rusland geval het.
* Die Y2K-probleem het beteken dat al die vliegtuie in die lug sou neerstort.
Die vliegtuie wat nie sou neerstort nie, sou nie verder vlieg nie.
* 'n Laptop se skerm wys alles wat in jou maag is.
* A touch-screen is not untouchable.
Eerstens, die OU resep: Dit kom uit 'n verflenterde geel-van-ouderdom-sonder-omslag resepteboek, weet nie wie dit geskryf het nie of hoe oud dit is nie, maar dis OUD! Die eerste leesbare bladsy is bladsy 15 en die resep heel bo-aan is Brood Krummels Flys. Het iemand meer besonderhede oor die boek? Laat my weet asseblief.
Kool bredi met uie
Neem flys of spek alleen, was af en sny mooi klyn, sit in di pot met 'n ordentlike hoop gesnyde uie, laat dit mooi geelbruin smoor, sny dan di kool solank as di flys smoor, was dit af en gooi dit op di flys, roer dit goed om en laat so gaar kook, sny 'n stuk rooi rissie daarin met 'n bitji peper en sout, doet 'n stuk of wat aartappels daarby ek kook alles goed gaar, baingkeer omroer.
(Sommer alles in een sin, daardie tannies het nie geglo in tydmors nie! - Peter)
Nog 'n Kampresep
Gaan kyk hier watse goeie werk Elsabe en haar span doen: www.danvillehulp.co.za
Hoe lyk dit , kan julle dalk help?
Gif: As iits giftig gebyt het - Laat pekelwater drink; of wilde dagga gerook en nat lappe op di bytplek geleg en 'n wynig gedrink. Brandewyn drink totdat 'n mens dronk word.
(DIS nou 'n goeie verskoning om te rook en drink - Peter)
MA, GEE DIE KINDERS 'N STUKKIE BROOD
Musiek: S.A. Volkswysie(s); verwerk: CHRIS LAMPRECHT
Ma, gee die kinders van die lekker stukkie brood,
van die lekker stukkie brood, van die lekker stukkie brood.
van die lekker stukkie brood na die Kaapstad toe.
O, die rooirantjiesdoek, die rooirantjiesdoek,
die rooirantjiesdoek is vir niemand geboek.
En die witperd was al daar en hy was al drie maal daar.
Bella, Bella, Bella van tant Nella.
Bella, Bella, Bella van tant Nella!
S.A. Volkswysie(s), soos opgeteken en saamgestel deur Chris Lamprecht uit fragmente van liedjies gesing deur oom Kobus Kriel van "Mooi Erfenis", Montagu. Teks en melodie uit "Dit kom van ver af", Chris Lamprecht (Die Staatsdrukkery, Pretoria)